
Text rozhodnutia
Súd: Krajský súd Žilina Spisová značka: 11Co/223/2018 Identifikačné číslo súdneho spisu: 5114225455 Dátum vydania rozhodnutia: 28. 02. 2019 Meno a priezvisko sudcu, VSÚ: JUDr. Roman Tichý ECLI: ECLI:SK:KSZA:2019:5114225455.2 Uznesenie Krajský súd v Žiline, ako súd odvolací, v senáte zloženom z predsedu senátu JUDr. Romana Tichého a členov senátu JUDr. Evy Malíkovej a Mgr. Miroslava Šeptáka, v spore žalobcu: Mesto Kysucké Nové Mesto, IČO: 00 314 099, so sídlom Námestie slobody č. 94, Kysucké Nové Mesto, právne zast.: JUDr. Emília Mušková, advokátka so sídlom A. X.. XX, O. A. P., proti žalovanému: Q. P., nar. XX.XX.XXXX, bytom I. XXXX/XX, O. A. P., právne zast.: STEHURA & partners, v.o.s., so sídlom Fraňa Kráľa 2080, Čadca, IČO: 47 246 863, o určenie vlastníckeho práva k nehnuteľnosti, o odvolaní žalobcu proti uzneseniu Okresného súdu Žilina č. k. 27C/233/2014-56 zo dňa 11.01.2018, takto r o z h o d o l : Uznesenie súdu prvej inštancie p o t v r d z u j e . Žalovanému p r i z n á v a voči žalobcovi nárok na náhradu trov odvolacieho konania v rozsahu 100 %. o d ô v o d n e n i e : 1. Napadnutým uznesením súd prvej inštancie konanie zastavil. O trovách konania rozhodol tak, že žalovaný má nárok na náhradu trov konania v rozsahu 100 %. 2. Svoje rozhodnutie právne odôvodnil poukazom na ust. § 159 CSP v spojení s § 161 ods. 1, 2 CSP a konštatoval, že k zastaveniu konania došlo z dôvodu, že prebieha konanie o plnenie pod sp. zn. 8C/168/2011, ktoré z hľadiska predmetu konania, skutkových okolností, subjektívneho práva, ako aj totožnosti strán sporu tvorí prekážku litispendencie pre dané konanie sp. zn. 27C/233/2014 o žalobe na určenie, či tu právo je alebo nie je, nakoľko vychádza z toho istého skutkového základu a zahŕňa v sebe vyriešenie otázky o existencii vlastníckeho práva (k tej istej nehnuteľnosti). V danej veci sp. zn. 27C/233/2014 sa žalobca domáha určenia vlastníckeho práva k predmetnej nehnuteľnosti zapísanej na LV č. XXXX. V konaní sp. zn. 8C/168/2011 sa žalobca domáha vypratania predmetnej nehnuteľnosti zapísanej na LV č. XXXX. V oboch konaniach je skutkový základ sporu odvodzovaný z tvrdenej existencie vlastníckeho práva k predmetnej nehnuteľnosti zapísanej na LV č. XXXX. Konanie sp. zn. 8C/168/2011, kde žalobca uplatnil svoj nárok žalobou na plnenie, začalo skôr ako konanie sp. zn. 27C/233/2014, kde žalobca podal určovaciu žalobu. Podľa právnej teórie žaloba na plnenie zásadne tvorí prekážku litispedencie pre určovaciu žalobu (kladnú i zápornú), ak sa týka toho istého subjektívneho práva, resp. právneho vzťahu. Pre založenie prekážky litispendencie v danom konaní sp. zn. 27C/233/2014 je splnená podmienka, a to totožnosť predmetu konania. Ak začalo skôr konanie pod sp. zn. 8C/168/2011, je v rámci konania súd povinný prejudiciálne sa vysporiadať aj s otázkou existencie, resp. neexistencie vlastníckeho práva k predmetnej nehnuteľnosti zapísanej na LV č. XXXX, na základe ktorej žalobca odvodzuje právo na plnenie, nakoľko v rámci žaloby o vypratanie nehnuteľnosti môže mať žalobca úspech len vtedy, ak preukáže svoje vlastnícke právo k tejto nehnuteľnej veci a vtedy, ak preukáže, že mu žalovaný vec zadržiava neprávom. Pre úspech v konaní musia byť tieto podmienky splnené kumulatívne. Zároveň podľa obsahu listín nachádzajúcich sa v spisových materiáloch sp. zn. 27C/233/2014 a sp. zn. 8C/168/2011, v obidvoch uvedených konaniach ide aj o tie isté skutkové okolnosti, skutkové tvrdenia a zároveň o to isté subjektívne právo (vlastnícke právo k predmetnej nehnuteľnosti zapísanej na LV č. XXXX). Zároveň je zrejmý a nepochybný súvis medzi oboma konaniami aj v súvislosti s totožnosťou strán sporu. V oboch súdnych konaniach vystupujú tie isté strany sporu len v opačnom procesnom postavení. Predmet prejudiciálneho preskúmavania v konaní pod sp. zn. 8C/168/2011 bude tvoriť preskúmavanie vlastníckeho práva k predmetnej nehnuteľnosti zapísanej na LV č. XXXX. Prípadné vydanie protichodných rozhodnutí v konaniach pod sp. zn. 27C/233/2014 a pod sp. zn. 8C/168/2011 by mohlo vyvolať komplikácie pri výkone oboch súdnych rozhodnutí a súčasne by došlo k narušeniu princípu právnej istoty v právnych vzťahoch. 3. O trovách konania rozhodol súd prvej inštancie podľa § 256 ods. 1 CSP a v dôsledku procesného zavinenia žalobcu na zastavení konania priznal žalovanému nárok na náhradu trov konania v rozsahu 100 % trov konania. 4. Voči uzneseniu súdu prvej inštancie podal žalobca odvolanie. Mal za to, že prekážka litispendencie nie je daná. Žaloba na plnenie je prekážkou litispendencie pre určovaciu žalobu, ak má byť predmetom určenia právny vzťah alebo právo, z ktorého bolo žalované na splnenie povinnosti. S poukazom na uznesenie Najvyššieho súdu SR sp. zn. 2Obo/60/2012 zo dňa 13.12.2012 mal za to, že v prípade vyhovenia určovacej žaloby by sa vzťah medzi účastníkmi vyriešil s konečnou platnosťou. Uvedené platí, aj keď určovacia žaloba neukladá splnenie povinnosti, nakoľko by nemohlo byť potrebné ďalej podávať žalobu na plnenie. Zároveň sú splnené predpoklady úspešnosti určovacej žaloby. Žalobca nesúhlasil ani s rozhodnutím súdu prvej inštancie o trovách konania, nakoľko nezavinil zastavenie konania. Vzájomnou žalobou si uplatnil svoje zákonné právo a súd ju vylúčil na samostatné konanie. Na základe uvedeného mal za to, že sú splnené všetky podmienky na konanie a rozhodnutie vo veci. 5. Žalovaný vo vyjadrení k odvolaniu žalobcu navrhoval napadnuté uznesenie súdu prvej inštancie potvrdiť. V skôr začatom konaní súd vedenom pred Okresným súdom Žilina pod sp. zn. 8C/168/2011 na základe žaloby o plnenie (odstránenie stavby v časti, ktorou zasahuje do EKN parcely 5086/1 - orná pôda o výmere 660 m2) ako predbežnú otázku rieši súd vlastnícke právo k nehnuteľnosti a následne rieši uloženie povinnosti účastníkom konania. Skôr začaté konanie o žalobe na plnenie predstavuje prekážku začatého konania o žalobe o určenie vlastníckeho práva k nehnuteľnosti. Právoplatný rozsudok o žalobe na plnenie vytvára z hľadiska identity predmetu konania preukážku veci rozsúdenej pre konanie o žalobe o určenie, či tu právo alebo právny vzťah je alebo nie je, vychádzajúcej z rovnakého skutkového základu (z rovnakého skutku). Uvedené vyplýva aj z rozhodnutí NS SR sp. zn. 5 Cdo 237/2010, sp. zn. 3 Cdo 100/01 (R 110/2003), sp. zn. 5 Cdo 43/2004. Podľa ustálenej judikatúry, ako aj právnej teórie konanie o žalobe na plnenie, v danom prípade konanie o odstránenie nehnuteľností, zakladá prekážku litispendencie pre určovaciu žalobu (kladnú či zápornú), pokiaľ ide o rovnaké subjektívne právo, nakoľko v rámci neho sa rieši prejudiciálna otázka, ktorá by bola základnou otázkou aj v konaní o určovacej žalobe (napr. platnosť, resp. neplatnosť právneho vzťahu). Teda žaloba na plnenie je prekážkou litispendencie pre určovaciu žalobu, ak má byť predmetom určenia právny vzťah alebo právo, z ktorého bolo žalované na splnenie povinnosti. Z toho vyplývajú nasledujúce skutočnosti: začatie konania o určovacej žalobe netvorí prekážku začatého konania pre akúkoľvek žalobu na plnenie. Opačný prípad, teda ak sa podá žaloba na plnenie, bude tvoriť prekážku už začatého konania, pretože záväzné rozhodnutie súdu o povinnosti plniť konzumuje i prejudiciálnu otázku určenia platnosti či neplatnosti, existencie alebo neexistencie práva či právneho vzťahu, ktorý je predpokladom takéhoto plnenia (Števček, M., Ficová, S. a kol., Občiansky súdny poriadok. Komentár. 1. Vydanie. Praha: C.H.Beck, 2009, 192 s.). 6. Krajský súd v Žiline, ako súd odvolací (§ 34 CSP), preskúmal uznesenie súdu prvej inštancie v rozsahu a z dôvodov vymedzených v odvolaní (§ 379, § 380 CSP) a bez nariadenia pojednávania (§ 385 CSP a contrario) uznesenie súdu prvej inštancie v celom rozsahu ako vecne správne potvrdil podľa § 387 ods. 1, 2 CSP. 7. Odvolací súd konštatuje vecnú správnosť napadnutého rozhodnutia, pričom s dôvodmi napadnutého rozhodnutia sa v celom rozsahu stotožňuje. Žalobca v priebehu odvolacieho konania neuviedol žiadne skutočnosti spôsobilé spochybniť závery súdu prvej inštancie. 8. Okresný súd Žilina v preskúmavanej veci koná pod sp. zn. 27C/233/2014 o žalobe žalobcu proti žalovanému o určenie vlastníckeho práva k pozemku parc. č. KN-E 5086/1 - orná pôda o výmere 660 m2, nachádzajúceho sa v k. ú. O. A. P., vedeného na LV č. XXXX. 9. Ten istý súd koná pod sp. zn. 8C/168/2011 o žalobe žalobcu (žalovaného v preskúmavanej veci) proti žalovanému (žalobca v preskúmavanej veci), ktorou sa domáha odstránenia stavby v časti, ktorou sa zasahuje do pozemku parc. č. KN-E 5086/1- orná pôda o výmere 660 m2, nachádzajúceho sa v k. ú. O. A. P., vedeného na LV č. XXXX. 10. Začatie konania bráni tomu, aby o tom istom spore prebiehalo na súde iné konanie (§ 159 prvá veta CSP). Prekážka konania začatého o tom istom spore patrí k podmienkam konania, ktorých nedostatok súdu znemožňuje rozhodnúť vo veci samej. Prekážka veci začatej bráni tomu, aby bola prejednaná a rozhodnutá vec, o ktorej už bolo skôr začaté konanie. Takýto nedostatok podmienky konania nemožno odstrániť, preto súd po jeho zistení musí konanie v ktoromkoľvek štádiu bez ďalšieho zastaviť. Prekážka litispendencie smeruje k zamedzeniu existencie dvoch rozsudkov medzi tými istými sporovými stranami s totožným nárokom. O prekážku veci začatej v zmysle uvedeného ide vtedy, keď v neskôr začatom konaní ide o ten istý nárok, o ktorom bolo skôr začaté iné konanie, teda ak sa týka rovnakého predmetu sporu a tých istých osôb. Podľa odvolacieho súdu niet pochybností o tom, že čo sa týka podmienky rovnakého základu nároku, tá je v tomto prípade splnená, keďže základom nároku je určenie vlastníckeho práva k predmetnému pozemku. Zároveň obidva spory majú rovnaký predmet a rovnako je splnená aj podmienka totožnosti strán sporu. 11. Odvolací súd po preskúmaní veci dospel k záveru, že konanie vedené na Okresnom súde Žilina pod sp. zn. 8C/168/2011 o žalobe na plnenie (odstránenie stavby z časti pozemku) predstavuje prekážku litispendencie pre konanie vedené na tom istom súde pod sp. zn. 27C/233/2014 o žalobe o určenie vlastníckeho práva k predmetnému pozemku, pretože ide o tú istú právnu vec, t.j. o právnu vec s rovnakým predmetom sporu a identickými stranami sporu a z dôvodu, že konanie o odstránenie stavby z pozemku zakladá prekážku litispendencie pre určovaciu žalobu o určenie vlastníckeho práva k uvedenému pozemku. Podľa konštantnej judikatúry súdov Slovenskej republiky skôr začaté konanie o žalobe na splnenie povinnosti vytvára prekážku litispendencie pre konanie o žalobe o určenie, pretože otázka, či tu právo je alebo nie je, bude posúdená v konaní o žalobe na plnenie z toho istého právneho vzťahu alebo práva. V tomto prípade otázka určenia vlastníckeho práva k pozemku bude ako prejudiciálna otázka riešená v konaní o odstránenie stavby z tohto pozemku, pričom uvedená otázka určenia vlastníckeho práva by bola základnou otázkou aj v konaní o určovacej žalobe. 12. Odvolací súd preto uznesenie súdu prvej inštancie ako vecne správne potvrdil. Zároveň vecnú správnosť vykazuje aj výrok uznesenia súdu prvej inštancie o trovách konania. Súd prvej inštancie rozhodol v súlade s princípom procesného zavinenia na zastavení konania podľa § 256 ods. 1 CSP, keďže k zastaveniu konania došlo v dôsledku existencie neodstrániteľného nedostatku procesnej podmienky konania, ktorý zavinil žalobca tým, že podaním tejto žaloby spôsobil prekážku skôr začatého konania podľa ust. § 159 CSP, na základe čoho došlo k zastaveniu tohto konania a vzniku nároku žalovaného na náhradu trov konania. 13. Výrok o trovách odvolacieho konania sa opiera o ust. § 396 ods. 1 s poukazom na ust. § 255 ods. 1 CSP. Žalobca nebol v odvolacom konaní úspešný. Úspešnou stranou bol žalovaný a z tohto dôvodu mu odvolací súd priznal nárok na náhradu trov odvolacieho konania voči žalobcovi v plnom rozsahu. O výške náhrady trov konania rozhodne okresný súd v zmysle § 262 ods. 2 CSP. 14. Toto rozhodnutie odvolacieho súdu bolo prijaté hlasovaním v pomere hlasov 3 : 0. Poučenie: Proti tomuto rozhodnutiu odvolacieho súdu je prípustné dovolanie, ak to zákon pripúšťa. (§ 419 CSP) Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). (§ 421 ods. 1 a 2 CSP) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. (§ 422 ods. 1 a 2 CSP) Dovolanie len proti dôvodom rozhodnutia nie je prípustné. (§ 423 CSP) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. (§ 427 ods. 1 a 2 CSP) V dovolaní sa popri všeobecných náležitostiach podania ustanovených v § 127 ods. 1 CSP (ktorému súdu je určené, kto ho robí, ktorej veci sa týka, čo sa ním sleduje a podpísania) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. (§ 429 CSP) Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. (§ 430 CSP)

